CELEX: C2004/262/63
Language: el
Date: 2004-10-23 00:00:00
Title: Υπόθεση Τ-276/04: Προσφυγή της Compagnie Maritime Belge N.V./S.A. κατά της Επιτροπής των Ευρωπαϊκών Κοινοτήτων

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/32
            
         Προσφυγή της Compagnie Maritime Belge N.V./S.A. κατά της Επιτροπής των Ευρωπαϊκών Κοινοτήτων
   (Υπόθεση Τ-276/04)
   (2004/C 262/63)
   Γλώσσα διαδικασίας: η γαλλική
   Η Compagnie Maritime Belge N.V./S.A., με έδρα στην Αμβέρσα (Βέλγιο), εκπροσωπούμενη από τον Denis Waelbroeck, avocat, άσκησε στις 8 Ιουλίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση της Επιτροπής, της 30ής Απριλίου 2004, επί των υποθέσεων COMP/D2/32.450 και 32.448, με την οποία επέβαλε στην προσφεύγουσα πρόστιμο λόγω παραβάσεως του άρθρου 82 της συνθήκης ΕΚ, ή, τουλάχιστον, να μειώσει ουσιωδώς το πρόστιμο,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την απόφασή της 93/82/ΕΟΚ της 23ης Δεκεμβρίου 1992, η Επιτροπή επέβαλε στην προσφεύγουσα, μεταξύ άλλων, πρόστιμο στο πλαίσιο της διαδικασίας των άρθρων 85 και 86 (νυν άρθρων 81 και 82) της Συνθήκης ΕΚ. Κατόπιν προσφυγής που ασκήθηκε από την προσφεύγουσα κατά της εν λόγω αποφάσεως, το Δικαστήριο, με απόφασή του της 16ης Μαρτίου 2000 (1), ακύρωσε την απόφαση αυτή κατά το μέρος που επέβαλε πρόστιμο στην προσφεύγουσα. Κατόπιν της αποφάσεως αυτής, η Επιτροπή εξέδωσε την προσβαλλομένη απόφαση, με την οποία επέβαλε στην προσφεύγουσα πρόστιμο 3 400 000 ευρώ για τις ίδιες παραβάσεις.
   Προς στήριξη της προσφυγής ακυρώσεως που άσκησε κατά της τελευταίας αυτής αποφάσεως, η προσφεύγουσα υποστηρίζει, κατ' αρχάς, ότι η Επιτροπή εξέδωσε τη δεύτερη απόφασή της εκτός κάθε εύλογης προθεσμίας και ότι, επομένως, δεν είχε πλέον τη δυνατότητα να ενεργήσει. Η προσφεύγουσα ισχυρίζεται επίσης ότι η Επιτροπή έβλαψε τα δικαιώματά της ως αμυνομένης, κινώντας εκ νέου τη διαδικασία αποκλειστικά σε σχέση με το ζήτημα του προστίμου. Κατά την προσφεύγουσα, η Επιτροπή οφείλει, κατά την επιβολή προστίμου, να επανεκτιμά τις παραβάσεις κατά τον χρόνο της νέας αποφάσεώς της και δεν μπορεί να αναφέρεται σε εκτιμήσεις των γεγονότων που συνέβησαν προ δώδεκα ετών. Η προσφεύγουσα υποστηρίζει επίσης ότι η επιβολή προστίμου είναι αδικαιολόγητη, διότι οι παραβάσεις δεν αποδεικνύονται. Τέλος, η προσφεύγουσα υποστηρίζει ότι το εν λόγω πρόστιμο συνιστά δυσμενή σε βάρος της διάκριση, ότι είναι δυσανάλογο, ότι η επιβολή του έγινε κατά παράβαση της συνήθους πρακτικής της Επιτροπής και ότι συνιστά κατάχρηση εξουσίας. Η προσφεύγουσα υποστηρίζει ότι υποχρεώθηκε να καταβάλει το σύνολο σχεδόν του προστίμου λόγω υποτιθέμενης καταχρηστικής εκμεταλλεύσεως δεσπόζουσας θέσεως εκ μέρους ναυτιλιακής διασκέψεως στην οποία η ίδια κατέχει λιγότερο του ενός τρίτου των δικαιωμάτων μεταφοράς.
   
      (1)  Συνεκδικασθείσες υποθέσεις C-395/96 και C-396/96 Ρ.